Kaksi ihmistä kuoli kirveeniskuista saamiinsa vammoihin keskiviikkona. Kuva: Peura Pekka

Kaksi henkilöä kuoli teräaseen iskuista saamiinsa vammoihin Oulun Tuirassa keskiviikkona hieman ennen kello 18:aa. Yksi kuoli sisällä Tuisku Pubissa ja toinen sai surmansa rakennuksen ulkopuolella.

Rikoskomisario Petri Savela Oulun poliisista kertoo, että toinen uhreista on Tuisku Pubin työntekijä. Toisen uhrin suhteen poliisi on vielä vaitonainen, eikä kerro esimerkiksi sukupuolta.

Surmista epäilty mies on yhä kateissa. Poliisi pyytää surmatyöt nähneitä ja ravintolassa tapahtuma-aikaan olleita ilmoittautumaan poliisille numeroon 0295465836.

Poliisin mukaan kyseessä on erittäin vaarallinen henkilö, ja poliisi on kehottanut ihmisiä välttämään liikkumista alueella.

Silminnäkijän mukaan paikalla olleet ihmiset pakenivat pian tapahtuneen jälkeen sisätiloihin. Sittemmin tilanne Tuisku Pubin edustalla palautunut normaaliksi

Savelan mukaan tapauksen selvittämiseen on osallistunut toistakymmentä poliisia. Osa poliiseista on varustautunut konepistoolein, ja paikalla on myös poliisikoiria.

Pubin omistaja on järkyttynyt tapahtuneesta. Hän ei ollut paikalla pubissa, kun verityöt tapahtuivat.

Tuiran henkirikoksen epäilty mies on ihonväriltään tumma, noin 180-senttiä pitkä ja tummiin vaatteisiin pukeutunut mies. Poliisin mukaan hän on liikkunut polkupyörällä, ja hän on poistunut Valtatietä pitkin Ruskon suuntaan.

Vihjeitä voi soittaa myös Oulun poliisin vihjepuhelimeen 0295416194 tai hätänumeroon 112.



